b'\n_START_ARTICLE_\nGunnar Eilifsen\n_START_SECTION_\nInn- og utmelding av NS\n_START_PARAGRAPH_\nEilifsen var politiembetsmann i Bergen og meldte seg p\xc3\xa5 lik linje med sv\xc3\xa6rt mange av sine kolleger inn i NS rett etter krigsutbruddet, sannsynligvis etter p\xc3\xa5trykk fra Jonas Lie. Noe senere ble han utnevnt til politimester i Halden. Politiet var den sterkest nazifiserte etaten under krigen \xe2\x80\x93 ca. halvparten var NS-medlemmer._NEWLINE_Da Eilifsen v\xc3\xa5ren 1941 meldte seg ut av NS, ble han degradert til politifullmektig og overf\xc3\xb8rt f\xc3\xb8rst til H\xc3\xb8nefoss og v\xc3\xa5ren 1943 til stillingen som leder av Oslo politikammers avdeling for sivile kriminalsaker.\n_START_SECTION_\nEilifsen-saken\n_START_PARAGRAPH_\nDen nasjonalsosialistiske politimesteren Bernhard Askvig beordret Eilifsen til \xc3\xa5 avgi fem konstabler til Statspolitiet. Disse rapporterte til Eilifsen at de skulle arrestere tre jenter som ikke hadde m\xc3\xb8tt til Nasjonal Arbeidsinnsats. Konstablene nektet dette, og Eilifsen var enig og tilbakekalte ordren, og informerte Askvig at han ikke kunne avgi mannskaper til denne typen oppdrag._NEWLINE_Eilifsen ble da innkalt til Askvig p\xc3\xa5 M\xc3\xb8llergata 19, men ble umiddelbart p\xc3\xa5grepet og satt i arrest p\xc3\xa5 Bredtvedt uten \xc3\xa5 ha snakket med Askvig.\n_START_SECTION_\nTerbovens inngripen\n_START_PARAGRAPH_\nJosef Terboven ble umiddelbart informert om saken, og hevdet at slik ordrenekt ville kunne virke demoraliserende. I en situasjon hvor man kunne frykte invasjon av de allierte, m\xc3\xa5tte man kunne stole p\xc3\xa5 politiet, hevdet han. Terboven krevde derfor at Eilifsen skulle d\xc3\xb8mmes til d\xc3\xb8den umiddelbart av en norsk domstol \xe2\x80\x93 siden han hadde forbrutt seg mot de norske reglene, og ikke mot tyskerne._NEWLINE_Eilifsen ble stilt for retten og frikjent av de tre dommerne. Det fantes ikke lovhjemmel for \xc3\xa5 d\xc3\xb8mme ham til d\xc3\xb8den. Eilifsen ble sendt tilbake til cellen, og forsvareren gikk hjem. Terboven ble rasende og forlangte umiddelbart ny domsavsigelse. Senere p\xc3\xa5 ettermiddagen ble Eilifsen f\xc3\xb8rt tilbake til rettslokalet. Kun to dommere og aktor var tilstede.\n_START_SECTION_\nD\xc3\xb8dsdom og henrettelse\n_START_PARAGRAPH_\nEilifsen ble d\xc3\xb8mt til d\xc3\xb8den og henrettet ved neste soloppgang. Han fikk hverken anledning til \xc3\xa5 kontakte familie eller forsvarer etter at den siste dommen var forkynt.\n_START_SECTION_\nLex Eilifsen\n_START_PARAGRAPH_\nJustisminister Sverre Riisn\xc3\xa6s protesterte f\xc3\xb8rst og p\xc3\xa5pekte at det ikke fantes lovhjemmel for dette, men ble satt under sterkt press til \xc3\xa5 skrive en lov som slo fast at politiet, F\xc3\xb8rergarden og Germanske-SS Norge m\xc3\xa5tte omfattes av den milit\xc3\xa6re straffelov, ogs\xc3\xa5 i fredstid. Loven blir ofte kalt \xc2\xabLex Eilifsen\xc2\xbb og nyskapningen Politiets s\xc3\xa6rdomstol. Vidkun Quisling undertegnet 3 dager etter at Eilifsen var henrettet._NEWLINE_Loven og domstolen ble utsatt for skarp kritikk av blant annet Albert Wiesener, da den \xc3\xa5penbart hadde tilbakevirkende kraft. Politiminister Jonas Lie var p\xc3\xa5driver for d\xc3\xb8dsdommen mot Eilifsen, Han utnevnte dommerne i Politiets s\xc3\xa6rdomstol, og Karl Marthinsen og Egil Olbj\xc3\xb8rn id\xc3\xb8mte d\xc3\xb8dsstraff med dissens bare fra Egil Reichborn-Kjennerud. Dette var f\xc3\xb8rste gang en norsk domstol id\xc3\xb8mte d\xc3\xb8dsstraff under andre verdenskrig. Videre vakte Lies rolle i saken oppsikt, da Eilifsen var en gammel kollega og venn av Lie fra tiden ved Bergen politikammer.\n_START_SECTION_\nAktion Polarkreis\n_START_PARAGRAPH_\nSamtidig som Eilifsen ble skutt 16. august 1943, ble politifolk over hele landet arrestert av tysk politi. I Oslo ble 700 politifolk satt under v\xc3\xa6pnet tysk vakt og avkrevd en lojalitetserkl\xc3\xa6ring. Omkring 300 av de arresterte politifolkene ble senere sendt til konsentrasjonsleiren Stutthof i Polen, mens omkring det samme antallet ble sittende p\xc3\xa5 Grini. Aksjonen hadde v\xc3\xa6rt forberedt en tid under navnet Aktion Polarkreis, og Eilifsen-saken ble n\xc3\xa5 brukt som p\xc3\xa5skudd til \xc3\xa5 sette den ut i livet._NEWLINE_Eilifsen-saken vakte stor oppmerksomhet, og sendte sjokkb\xc3\xb8lger b\xc3\xa5de gjennom motstandskretser, men ogs\xc3\xa5 innen nasjonalsosialistiske kretser, hvor s\xc3\xa6rlig den underdanige lydigheten overfor det tyske diktatet var problematisk. Arbeidsmoralen innen det norske politiet sank dramatisk etter denne saken, og rekrutteringen stanset praktisk talt helt.'